E-pos in skelmpie se naam kos Eskom-vrou duisende | Netwerk24
E-pos in skelmpie se naam kos Eskom-vrou duisende
Deur Shantel Moses 09 Augustus 2017 13:56
'n Senior werknemer van Eskom wat e-posse van haar vorige skelmpie se rekening af gestuur het, moet 'n boete van R40 000 betaal of twee jaar agter tralies sit.
Genevieve Roux het in die handelshof in Bellville skuld beken op aanklag daarvan dat sy die Wet op Elektroniese Kommunikasie en Transaksies oortree het.
Sy en haar huidige kêrel, Sean Millard, het onwettig toegang tot Johannes Burger (die skelmpie) se rekenaar en later ook sy selfoon verkry en 'n string e-posse onder sy naam gestuur. Millard het hom glo as Burger voorgedoen om besonderhede van Burger se e-pos-rekening by Eskom se oproepsentrum te verkry.
Die handelshof het op 31 Julie bevind Roux het haar pos gebruik om Burger se reg tot privaatheid te oortree. Sy het ook Eskom se inligting en veiligheid blootgestel.
Millard is tot 'n boete van R10 000 of tronkstraf van een jaar gevonnis.
Tebogo Rakau, uitvoerende hoof van Eskom se veiligheid, sê hy is baie tevrede met die uitspraak. Dit stuur 'n sterk boodskap om mense wat soortgelyke dade wil pleeg af te skrik.